b'\n_START_ARTICLE_\nNae L\xc4\x83z\xc4\x83rescu\n_START_SECTION_\nBiografie\n_START_PARAGRAPH_\nNae L\xc4\x83z\xc4\x83rescu s-a n\xc4\x83scut pe 8 septembrie 1941, \xc3\xaentr-un cartier modest al Bucure\xc8\x99tilor de alt\xc4\x83dat\xc4\x83. \xc3\x8enconjurat de dragostea p\xc4\x83rin\xc8\x9bilor s\xc4\x83i, a tr\xc4\x83it \xc3\xaen condi\xc8\x9bii greu de imaginat, \xc3\xaenv\xc4\x83\xc8\x9b\xc3\xa2nd \xc3\xaentr-o clas\xc4\x83 cu 64 de copii, conform spuselor marelui actor._NEWLINE_Primele veleit\xc4\x83\xc8\x9bi artistice le-a c\xc4\x83p\xc4\x83tat \xc3\xaenc\xc4\x83 de foarte mic, de pe b\xc4\x83ncile \xc8\x99colii primare, unde i-a \xc3\xaent\xc3\xa2lnit pe Bimbo M\xc4\x83rculescu, Vasile Tomazian, un actor de monologuri foarte bun, iar la pauzele dintre filmele cinematografe a dat m\xc3\xa2na cu regreta\xc8\x9bii Puiu C\xc4\x83linescu, Alexandru Giugaru,Nae Roman etc._NEWLINE_\xc3\x8en perioada \xc3\xaen care era student la ASE, Nae L\xc4\x83z\xc4\x83rescu juca \xc3\xaentr-un grup de teatru satiric cu care participa la festivaluri de amatori, apoi a lucrat timp de trei ani la Rapsodia Rom\xc3\xa2n\xc4\x83, la sec\xc8\x9bia de estrad\xc4\x83. L-a cunoscut pe Aurelian Andreescu, de care actorul \xc3\xae\xc8\x99i aminte\xc8\x99te cu nostalgie: "Din glum\xc4\x83 \xc3\xaen glum\xc4\x83 sunt ceea ce vede\xc8\x9bi. Am f\xc4\x83cut \xc8\x99i multe g\xc4\x83in\xc4\x83rii la via\xc8\x9ba mea. Am fost unul dintre olimpicii alcoolicilor din Rom\xc3\xa2nia. Dup\xc4\x83 ce a murit prietenul meu Aurelian Andreescu, m-am l\xc4\x83sat. Au trecut mai bine de 30 de ani. Mai am un pic \xc8\x99i m\xc4\x83 las \xc8\x99i de restul...". Debutul l-a cunoscut \xc3\xaen 1963, moment din care a lucrat la Teatrul de revist\xc4\x83 \xe2\x80\x9eConstantin T\xc4\x83nase\xe2\x80\x9d, al\xc4\x83turi de Vasile Muraru, iar cupletele interpretate de ei sunt memorabile, acesta reu\xc8\x99ind s\xc4\x83 joace vreme de aproape 50 de ani._NEWLINE_\xc3\x8entr-un interviu acordat pentru site-ul Teatrului de Revist\xc4\x83, Nae L\xc4\x83z\xc4\x83rescu spunea c\xc4\x83 a avut mai multe modele \xc3\xaen carier\xc4\x83: "Am avut mai multe modele. Atunci Fran\xc8\x9ba de\xc8\x9binea crema comicilor. Bourvil, Fernandel, mai t\xc3\xa2rziu au ap\xc4\x83rut Jean Le Trevle \xc8\x99i mul\xc8\x9bi al\xc8\x9bii. Marcel Sardou, celebru critic de film, spune c\xc4\x83 cel mai bun film trebuie s\xc4\x83 \xc3\xael fac\xc4\x83 englezii, s\xc4\x83 \xc3\xael finan\xc8\x9beze americanii \xc8\x99i s\xc4\x83 \xc3\xael vad\xc4\x83 francezii"._NEWLINE_De asemenea, vorbind despre rolurile \xc3\xaen care a jucat, maestrul Nae L\xc4\x83z\xc4\x83rescu spunea: "Toate rolurile \xc3\xaemi sunt dragi, bine\xc3\xaen\xc8\x9beles c\xc4\x83 am avut \xc8\x99i "copii nereu\xc8\x99i\xc8\x9bi", c\xc4\x83 nu se poate altfel. Teatrul de revist\xc4\x83 este ca un ziar, un ziar vorbit. Textul de revist\xc4\x83 dureaz\xc4\x83 cel mai pu\xc8\x9bin, se schimb\xc4\x83 \xc3\xaemprejur\xc4\x83rile". "Genul teatrului de revist\xc4\x83 poate p\xc4\x83rea la prima vedere u\xc8\x99or, dar, dac\xc4\x83 este luat \xc3\xaen serios, este destul de dificil", mai spunea Nae L\xc4\x83z\xc4\x83rescu \xc3\xaen acela\xc8\x99i interviu._NEWLINE_Despre experien\xc8\x9ba cu televiziunea, Nae L\xc4\x83z\xc4\x83rescu spunea c\xc4\x83 a \xc3\xaenceput s\xc4\x83 fac\xc4\x83 spectacole cu ocazia diverselor s\xc4\x83rb\xc4\x83tori. "\xc8\x98tiu c\xc4\x83 televiziunea era \xc3\xaen Moliere. Acum, la ce s\xc4\x83 m\xc4\x83 duc? La mese rotunde cu capete p\xc4\x83trate?! To\xc8\x9bi \xc8\x99tiu tot. Noi, studen\xc8\x9bii, aveam emisiune lunar\xc4\x83. Aveam forma\xc8\x9bii una mai bun\xc4\x83 ca alta. La cuplete, pe noi ne acompania la pian Eugen Ciceu. Aveam c\xc3\xa2nt\xc4\x83re\xc8\x9bi buni. Era Dan Sp\xc4\x83taru, Pompilia Stoian, Anca Agemolu..."._NEWLINE_Nae L\xc4\x83z\xc4\x83rescu a jucat \xc8\x99i \xc3\xaen filme, printre care "Gr\xc4\x83be\xc8\x99te-te \xc3\xaencet", "\xc8\x98antaj", "Baloane de curcubeu", "C\xc4\x83s\xc4\x83torie cu repeti\xc8\x9bie" \xc8\x99i "Viraj periculos". De asemenea, \xc3\xaen anima\xc8\x9bia "Ma\xc8\x99ini", i-a dat voce personajului Clang._NEWLINE_Actorul trage cortina, la orele dimine\xc8\x9bii, la data de 19 decembrie 2013, neav\xc3\xa2nd \xc8\x99ansa s\xc4\x83 \xc3\xaenc\xc3\xa2nte publicul cu acelea\xc8\x99i scene comice de revelion, pe care a reu\xc8\x99it s\xc4\x83 le aduc\xc4\x83 la Antena 1, de c\xc3\xa2\xc8\x9biva ani \xc3\xaencoace. _NEWLINE_Partenerul de scen\xc4\x83 \xc8\x99i de ecran al lui Nae L\xc4\x83z\xc4\x83rescu, Vasile Muraru, a declarat c\xc4\x83 Nae L\xc4\x83z\xc4\x83rescu a decedat \xc3\xaen urma unei boli \xc3\xaendelungate \xc8\x99i cu un parcurs sinuos, cu reveniri \xc8\x99i c\xc4\x83deri.\n_START_SECTION_\nIn memoriam\n_START_PARAGRAPH_\nLa rug\xc4\x83mintea bunului s\xc4\x83u prieten, actorul Vasile Muraru, sculptorul t\xc3\xa2rgovi\xc8\x99tean Olimpiu Eli Petre a realizat un bust d\xc4\x83ltuit \xc3\xaen piatr\xc4\x83 al lui Nae L\xc4\x83z\xc4\x83rescu care a fost dezvelit \xc3\xaen cimitirul din Foc\xc8\x99ani, acolo unde este \xc3\xaenmorm\xc3\xa2ntat actorul.'